Terwyl enkelouer-huishoudings toeneem, rus die verantwoordelikheid al hoe meer op vroue se skouers om finansiële besluite te neem. Dit sal hulle baat om te kyk na die voordele wat dit inhou om ’n trust vir hul kinders te skep.
Jy het miskien nie ’n inter vivos-trust nodig nie, maar as jy nie in jou testament vir ’n testamentêre trust voorsiening maak nie, sal enige bates wat jy aan jou minderjarige kinders nalaat in die Voogdyfonds geplaas word. Hierdie fonds word deur die Meester van die Hooggeregshof geadministreer en dit kan ’n administratiewe las vir jou kinders se versorger word om daaruit te eis.
’n Testamentêre trust is ’n goeie opsie vir ’n enkelma wat baie spesifieke behoeftes en wense het in verband met haar kinders se welstand ná haar dood.
’n Ouer kan ’n bekwame en vertroude persoon as ’n trustee benoem, of oorweeg om ’n professionele trustee soos ’n trustmaatskappy (bv. Sanlam Trust) aan te stel. Na jou dood en in die geval van ’n testamentêre trust, sal die Meester van die Hooggeregshof ’n magtigingsbrief aan jou trustees uitreik en verseker dat die regte proses daarna gevolg word.
’n Testamentêre trust of inter vivos-trust kan ook baie handig wees vir saamgevoegde of “hersaamgestelde” gesinne, waar een of albei ouers kinders uit vorige huwelike het. Op dié manier kan jy afsonderlik vir albei “takke” van die gesin voorsiening maak en moontlike geskille later vermy.
Trusts bied talle finansiële beplanningsvoordele wat dikwels oor die hoof gesien word of waarvan mense net nie bewus is nie. Bespreek jou opsies met ’n gelisensieerde finansiële adviseur.